**AM PLECAT**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am plecat

Am plecat de la premiza

Că-n final o să mă placi,

Şi te-am luat dintre cei dragi

Cum ţi-ai şi închis valiza.

Am plecat spre-o viaţă nouă,

Făurită pentru doi,

Însă prea curând, la noi,

A-nceput deja să plouă.

Am plecat atunci ureche

Pe la prieteni şi mătuşi,

Tot sperînd, acuşi-acuşi,

C-o să-mi descifrez perechea.

Am plecat apoi şi capul,

Ascultîndu-te, umil,

Şi am aşteptat docil

Să îmi prinzi şi mie dragul.

Am plecat cu totul steagul,

Şi predîndu-mă, cu oşti,

Am crezut că anii proşti

Ne vor părăsi drumeagul.

Am plecat de-acum spre stele

Şi în urma mea te las,

Cu speranţa că-ntr-un ceas

Vei privi, fugar, spre ele…